SET บ่ายพุ่งเกือบ 11 จุด ยืนเหนือ 1,700 จุด รับนายกฯประกาศเคาะวันเลือกตั้งปีหน้า
SET บ่ายพุ่งเกือบ 11 จุด ยืนเหนือ 1,700 จุด รับนายกฯประกาศเคาะวันเลือกตั้งปีหน้า โดยดัชนี ณ เวลา 14.57 น. อยู่ที่ระดับ 1,702.94 จุด บวก 10.72 จุด หรือ 0.63% สูงสุดที่ 1,703.04 จุด ต่ำสุดที่ 1,687.01 จุด ด้วยมูลค่าซื้อขาย 4.61 หมื่นล้านบาท
10 ต.ค. 2560

ผู้สื่อข่าวรายงานว่า ดัชนีตลาดหุ้นไทย ณ เวลา 14.57 น. อยู่ที่ระดับ 1,702.94 จุด บวก 10.72 จุด หรือ 0.63% สูงสุดที่ 1,703.04 จุด ต่ำสุดที่ 1,687.01 จุด ด้วยมูลค่าซื้อขาย 4.61 หมื่นล้านบาท
โดยการปรับตัวขึ้นในครั้งนี้เป็นการปรับตัวขึ้นสูงสุดในรอบ 23 ปี นับตั้งแต่เมื่อวันที่ 3 ม.ค. 2537 ดัชนีปรับตัวขึ้นทำจุดสูงสุดที่ 1,789.16 จุด แต่อย่างไรก็ตาม ดัชนีก่อนปิดตลาดในวันดังกล่าวได้ปรับตัวลงมาปิดตลาดที่ 1,575.43 จุด

สำหรับปัจจัยที่ส่งผลให้ดัชนี SET ปรับตัวขึ้นแตะ 1,702.94 จุด คาดว่ามีผลมาจากการที่ นายกฯประกาศเคาะวันเลือกตั้งปี 61 ส่งผลให้นักลงทุนเกิดความเชื่อมั่นในทิศทางการเมืองมากขึ้น และส่งผลให้มีแรงซื้อนำเข้ามาในหุ้นขนาดใหญ่ อาทิกลุ่มพลังงาน สื่อสาร และแบงก์ ผลักดันให้ตลาดหุ้นไทยปรับตัวขึ้นอย่างโดดเด่นในบ่ายวันนี้
โดยในวันนี้ (10 ต.ค. 60) พล.อ.ประยุทธ์ จันทรโอชา นายกรัฐมนตรีและหัวหน้าคณะรักษาความสงบแห่งชาติ(คสช.) ได้เปิดเผยภายหลังการประชุมคณะรัฐมนตรีว่า จะประกาศวันเลือกตั้งในเดือนมิ.ย.61 และจะมีการเลือกตั้งในเดือนพ.ย.61 ซึ่งในการประชุม คสช.วันนี้ได้มีมติรับทราบพ.ร.บ.ประกอบรัฐธรรมนูญว่าด้วยพรรคการเมือง โดยหลังจากนี้อีกสักระยะหนึ่งทาง คสช.จะมีการพิจารณาในการผ่อนคลายให้สามารถทำกิจกรรมทางการเมืองได้
“ในส่วนตรงนี้ผมขอพูดได้ว่าประมาณมิ .ย. 61 จะประกาศวันเลือกตั้ง และเดือน พ.ย. จะเป็นการเลือกตั้ง ก็ชัดเจนขึ้น” นายกรัฐมนตรี ระบุ
อย่างไรก็ตามในช่วงเดือน ต.ค.ขอให้ทุกฝ่ายอยู่ในความสงบเรียบร้อย ทั้งนี้ เมื่อมีการประกาศวันเลือกตั้งชัดเจน ขอให้นักการเมือง และทุกพรรคการเมืองอยู่ในความสงบ เพราะจะมีผลกต่อการผ่อนคลายมาตรการต่างๆ ด้วย
 
ด้าน บล.ซีไอเอ็มบี ระบุในบทวิเคราะห์ แนวโน้มตลาดช่วงบ่าย ลุ้นปิดเหนือ 1700 จุด ภาพตลาดในช่วงเช้ายังคงรูปแบบเดิม คือแกว่งแคบๆ โดยบ่ายนี้ให้แนวต้านที่ 1702 จุดและแนวรับที่ 1696-1692 จุด มองว่าตลาดหุ้นไทยยังไม่มีปัจจัยลบ ทำให้ยังคงสามารถเข้าซื้อเก็งกำไรได้ต่อเนื่อง
โดยนักลงทุนยังคงรอดูแนวโน้มผลการดำเนินงานไตรมาส 3/60 เพื่อเป็นการกำหนดทิศทางตลาดหุ้นไทยหลังจากนี้ หากออกมาดี ก็มีลุ้นที่ SET จะขึ้นมายืนเหนือระดับ 1700 จุดได้ต่อเนื่อง แต่หากออกมาไม่ดีดังที่คาด ก็มีโอกาสสูงที่ SET Index จะมีการปรับฐานรอบใหญ่ตามมา
ส่วนภาพระยะสั้น ยังเน้นเก็งกำไรตามข่าวที่เข้าสนับสนุน ระยะสั้นมีปัจจัยหนุนจากหุ้นกลุ่มสายการบินที่ปรับตัวขึ้น หลังการยกเลิกธงแดงจาก ICAO ประกอบกับราคาน้ำมันที่ปรับตัวลดลงก็เป็นปัจจัยเสริมต่อหุ้นกลุ่มดังกล่าว ยังมองว่ายังคงสามารถเข้าเก็งกำไรตามในหุ้นสายการบิน เนื่องจากกำลังจะเข้าสู่ช่วง High season ของธุกิจหลังจากนี้ โดยมอง THAI BA NOK เป็นตัวเลือกที่เหมาะกับการเก็งกำไร